
 COVIBOOK



 Manuela Molina Cruz





 Gude! Mi wanpela binatang, ol i kolim mi long VAIRAS. Mi kandere bilong ol kainkain kus nogut. Nem bilong mi Korona. Korona Vairas.



 Mi laik raun… na kalap lusim wanpela han i go long narapela han long tok “hai”. Givim hai faiv i go.



 Yu save pinis long mi, o? Yes ya? Nogat ya? Na taim yu harim nem bilong mi, bel bilong yu olsem wanem? 1) Yu bel isi, o? 2) Yu tubel, o? 3) Yu save wari, o? 4) Yu laik painimaut moa, o? 5) Skin bilong yu guria, o? 6) Yu bel hevi, o?



 Yu gat wanem kain tingting long mi, mi Korona Vairas? Wanbel i stap. Mi tu, bel bilong mi bai wankain olsem. (Sapos yu gat wanpela pepa, droim pes i soimaut olsem wanem yu save tingting long mi.)



 Sampela taim, ol papamama i save wari tumas, taim ol i ritim niuspepa o lukim tivi na i gat stori long mi.



 Tasol bai mi storim yu long mi yet, inap bai yu save, mi wanem kain samting.



 Taim mi kam bungim yu, mi bringim kain pasin olsem em i hat long winim win, o skin i tuhat, o kus i planti.



 Tasol mi no save stap wantaim ol manmeri longpela taim. Nogat. Na klostu olgeta manmeri i save orait gen taim mi lusim ol. Em i wankain olsem taim yu sikirapim lek na brukim skin bilong yu, tasol bihain skin bai orait gen. GUTBAI!



 Yu no ken wari! Ol papamama i save lukautim yu long haus bilong yu na long ples bilong yu. Ol i bai lukautim yu na yu bai stap orait.



 Na yu inap long halivim ol: 1) Wasim han bilong yu wantaim sop na wara taim yu singim wanpela singsing. Yu ken singim nambawan feivorit singsing bilong yu, o “happy birthday” singsing o ABC singsing. 2) Putim “senitaisa” long han bilong yu na weit pastaim bai han i drai. Senitaisa em i wanpela strongpela marasin i save kilim i dai mipela ol binatang nogut. No ken seksekim han tumas. Wet na kaunim 1,2,3,4,5,6,7,8,9, na 10 na bihain yu orait. Taim tupela han bilong yu i drai pinis, yu ken pilai nabaut gen.



 Sapos yupela i wokim ol dispela samting, bai mi no kam painim yupela long dispela taim we i no gat banis sut yet long mi. Ol dokta i save wok hat nau long painim sut long banisim mi. Taim ol i painim sut banis pinis, orait, long dispela taim bai mi ken kamap long yu na bai yu no sik.



 EM TASOL STORI BILONG MI. Painim na daunlodim dispela PDF long: www.mindheart.co/descargables Manuela Molina Cruz i raitim. Instagram: @mindheart.kids manuela_825@hotmail.com



 This Tok Pisin version for Papua New Guinea has been translated from the original story by Craig Volker, in association with Bilum Books. More at www.BilumBooks.com


 Dispela buk i kamap long halivim i kam long ol dispela lain: All Children Reading: A Grand Challenge for Development (ACR GCD) Founding Partners (the United States Agency for International Development [USAID], World Vision, na Australian Government) wantaim wok bung bilong Global Book Alliance. Ol lain “The Asia Foundation” i kamapim wok. Ol i no min olsem ol lain ACR GCD Founding Partners na Global Book Alliance i wanbel wantaim olgeta hap tok i stap insait long buk. Ol i halivim buk i kamap tasol. Taim sampela lain yusim dispela buk o tanim tok bilong en, i no min olsem ACR GCD yet i wokim o oraitim. Na sapos ol lain i tanim tok, ol i tanim kranki, i no asua bilong ACR GCD.

